Budyšin (SN/JK). Zwjazkowy minister za zežiwjenje a ratarstwo Christian Schmidt (CDU) je 19. junija w Berlinje za spěchowanje w cyłoněmskim wubědźowanju „Zazběh na wsy“ wuzwolene regiony předstajił. Z 39 požadacych so kónčin, mjez kotrymiž bě tež wokrjes Budyšin, je njewotwisna jury třinaće za spěchowanje wuzwoliła. Sydom regionow w nowych zwjazkowych krajach a šěsć w starych dóstanje spěchowanje w cyłkownym wobjimje 1,5 milionow eurow za projekty, wuwić a polěpšić žiwjenje na wsy. W Sakskej je jenož wokrjes Srjedźna Sakska spěchowanje dóstał.
Projekty wuzwolenych regionow so wot Budyskich zasadnje njerozeznawaja. W nimale wšitkich su wone wusměrjene na to, zawěsćić socialnu a zastaransku infrastrukturu. Přewažny wobsah a zaměr projektow je, reagować na demografisku změnu w towaršnosći a namakać za to prawe puće. Zastaranska infrastruktura ma bjezwuwzaćnje zaměr, wutworić regionalne kołoběhi a syće, wšojedne, hač při zastaranju we wšědnym dnju abo w hospodarskim žiwjenju.
szl_Latn szl_Latn